एक लोटा पानी
नानकीन किस्सा
सोमू ह पहिली पइत गांव आये रहिस। वोहा सहर म सरकारी नौकरी करे। अपन मोसी इहां गांव म आये रहय। जइसने सोमू ह मोसी के दुवार म पहुंचिस तहाले घर के देहरी म वोकर भौजी ह वोला एक लोटा पानी दिस अउ कहिस- बने गोड़ -हाथ ल धो लेवव देवर बाबू। सोमू ल अचरज होइस कि देहरी म गोड़-हाथ धोथें। फेर, चुपेचाप गोड़-हाथ ल धोके भीतरी आइस त का देखते। कुरिया ह गोबर ले लिपाये बहराय रहय। सोमू ल मोसी ह खटिया म बइठाइस अउ जम्मो हाल ल पूछिस। वतकेच म भौजी घर के दही के लस्सी अउ लेवना ले आइस।
मंझनियाकुन बने दार -भात अउ पताल के चटनी अउ जिमीकांदा के साग सन सोमू जीभर के खाइस। सोमू ह मोसी ल पूछिस- तोर तबियत वबियत ठीक हे न मोसी। मोसी कहिस- हमन तो बेटा कभु बीमार नइ परन। काबर कि घर के साग-सब्जी, दार चाउंर, दूध दही जम्मो जिनिस ल खाथन। सहर म जम्मो जिनिस ल तुमन बिसाथव।
आजकल सब्बो जिनिस म दवई होथे। जेन ह बीमारी बढ़ाथे। हमन देहरी म एक लोटा पानी पहुनामन ल देथन त गोड़ हाथ सन जे बीमारी आथे तेन घर भीतरी न िहमाये। अइसने कहत मोसी ह मुस्काइस।
सोमू कहिस- ते सिरतोन कहत हस मोसी। ये सब हमर जुन्ना परम्परा आय। पहिली के सियानमन तभे बीमार नइ परंय। सौ बछर ले स्वस्थ जिये। फेर, तुंहर एक लोटा पानी म पहुनामन के इज्जत अउ सम्मान घलो हे। आज के कोरोना म घलो अब घर-घर गोड़ -हाथ धोवई चलत हे। गांव के परम्परामन ल फेर हमन ल अपनाय बर परही। तभे हमन स्वस्थ अउ सुखी होबोन। सबोझन वोकर म मुड़ी हला के हामी भरिन।
अब पाइए अपने शहर ( Raipur News in Hindi) सबसे पहले पत्रिका वेबसाइट पर | Hindi News अपने मोबाइल पर पढ़ने के लिए डाउनलोड करें Patrika Hindi News App, Hindi Samachar की ताज़ा खबरें हिदी में अपडेट पाने के लिए लाइक करें Patrika फेसबुक पेज
mag_Deva mar_Deva hne_Deva hne_Deva hne_Deva hne_Deva hin_Deva